text: অগ্নিকান্ডে মৃতের সংখ্যা ৬৮, হস্তান্তর ৩৪টি
  নিজস্ব প্রতিবেদক: রাজধানীর চকবাজারে ভয়াবহ অগ্নিকা-ের ঘটনায় নিহতের সংখ্যা ৬৮ জনে দাঁড়িয়েছে। নিহত ৩৯ জনকে সনাক্ত করা গেলেও আজ বৃহস্পতিবার রাত ৮টা পর্যন্ত ৩৫টি মৃতদেহ স্বজনদের কাছে হস্তান্তর করা হয়েছে। বাসস'র ঢাকা মেডিকেল সংবাদদাতা এ তথ্য জানিয়েছেন।
  ফায়ার সার্ভিস অ্যান্ড সিভিল ডিফেন্সের মহাপরিচালক ব্রিগেডিয়ার জেনারেল আলী আহম্মেদ খান বলেন, আগুন ওই এলাকার একটি কমিউনিটি সেন্টারসহ আরো তিনটি ভবনে ছড়িয়ে পড়ে। দমকল বাহিনীর ১৩টি ফায়ার স্টেশনের ৩৭টি ইউনিট প্রায় সোয়া ৪ ঘন্টা চেষ্টা চালিয়ে রাত তিনটির দিকে আগুন নিয়ন্ত্রণে আনতে সক্ষম হয়। তবে তিনি অগ্নিকান্ডের কারণ সম্পর্কে তাৎক্ষণিকভাবে কিছু জানাতে পারেননি।
  ঢাকায় চিকিৎসকদের ছুটি বাতিল করা হয়েছে জানিয়ে স্বাস্থ্যমন্ত্রী বলেন, চিকিৎসকরা দগ্ধদের আন্তরিকতার সঙ্গে চিকিৎসা দিচ্ছেন। বর্তমানে যারা হাসপাতালে চিকিৎসাধীন আছেন তাদের অনেকের অবস্থা ভাল নয়। আমরা চেষ্টা করছি তাদের যথাযথ চিকিৎসার মাধ্যমে বাঁচিয়ে রাখার।
  বাসস'র প্রতিনিধি সরেজমিনে গিয়ে দেখতে পান, যে ভবনটিতে প্রথমে আগুন লেগেছিল সেটি পাচঁতলা বিশিষ্ট। ভবনটির নাম "হাজী ওয়াহেদ মঞ্জিল"। ভবনটির নিচতলায় রয়েছে কেমিক্যাল গোডাউন এবং প্লাস্টিক তৈরির উপকরণের (প্লাস্টিক দানা) চারটি দোকান। ভবনটির পাশের আনাস হোটেল, রাজ হোটেল এবং উল্টা পাশের চারটি বাসায় আগুন ছড়িয়েছে।
  প্রত্যক্ষদর্শীরা জানিয়েছেন, দুর্ঘটনা কবলিত ভবনের সামনে থাকা দুটি প্রাইভেট কার, দুটি পিকআপ ভ্যান, ছয়টি মটোরসাইকেল ও ৩০টি রিক্সা-ভ্যান আগুনে পুড়ে যায়।-সূত্র-বাসস